The Cars
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
The Cars var ei amerikansk poprockgruppe som spilte en blanding av new wave og powerpop med mye synth og gitar. Deres fengende låter ga dem mange hits i USA.
Gruppa ble dannet i Boston i 1976 av vokalisten, gitaristen og låtskriveren Ric Ocasek (1944–2019), bassisten Ben Orr (1947–2000), gitaristen Elliot Easton (født 1953), keyboardisten Greg Hawkes (født 1952) og trommeslageren David Robinson (født 1949).De fikk stor suksess i hjemlandet allerede i debutåret 1978 med singlen Just What I Needed og albumet The Cars. The Cars' største suksess var albumet Heartbeat City (1984), som ga dem hele fire hits: You Might Think, Magic, Drive og Hello Again. Orr sang balladen Drive, som var bandets eneste suksess i Norge sammen med det siste albumet Door To Door (1987). Andre store The Cars-hits i USA var My Best Friend's Girl (1978), Let's Go (1979), Shake It Up (1981), Tonight She Comes (1985) og You Are The Girl (1987).Bandet ble oppløst i 1988, hvorpå Ocasek gjorde karriere som produsent og fortsatte solokarrieren. Under navnet The New Cars spilte Easton og Hawkes i 2006 sammen med blant annet Todd Rundgren og ga ut albumet It's Alive!. De fire gjenlevende medlemmene ble gjenforent i 2010 og ga året etter ut albumet Move Like This. De ble oppløst året etter. I 2018 ble The Cars innvalgt i Rock and Roll Hall of Fame. Les mer i Store norske leksikon Musikk i USA Eksterne lenker The Cars